Regeringen har meldt ud, at danskerne i 2025 skal have mulighed for at flyve grønt på en indenrigsrute, og senest i 2030 skal alle indenrigsruter være grønne. Tirsdag blev endnu et spadestik taget for at nå den målsætning. Det Energiteknologiske Udviklings- og Demonstrationsprogram (EUDP), som er en offentlig tilskudsordning, meldte nemlig ud, at de støtter 26 energiprojekter med 194,5 millioner kroner. Blandt projekterne er eSAF-AAL, der vil producere bæredygtigt flybrændstof. I projektet vil man udvikle og demonstrere en ny teknologi til direkte omdannelse af e-metanol til flybrændstof. Målet er at skabe det tekniske grundlag til at bygge en fuldskalafabrik i Aalborg, der fra 2025 kan producere 10.000 tons flybrændstof om året til forsyning af den første grønne indenrigsrute. Løsning skal gøres global Med i projektet er blandt andre Aalborg Universitet og Aalborg Lufthavn. - Vi, som lufthavn, er bindeled. Det er her, de lander, og det er her, de skal have brændstof på. Derfor er det ganske naturligt, at vi er med i de her projekter, siger direktør i Aalborg Lufthavn, Niels Hemmingsen. - Som lufthavnsdirektør håber jeg, at den første grønne rute kommer til at gå fra Aalborg. Det ville også give mening, da Aalborg-København-ruten både målt på antal fly og sæder er den mest anvendte. Vi har 16-20 daglige afgange til København, fortæller han, inden han gør det klart, at det vigtigste er at finde en løsning, som kan bruges på landsplan såvel som globalt. Hos European Energy A/S, der står i spidsen for projektet, som de selv kalder banebrydende, glæder de sig over støtten. - Eksisterende teknologier benytter mellem tre og seks trin til at konvertere e-metanol til eSAF (elektrisk produceret bæredygtigt flybrændstof). Med eSAF-AAL-teknologien anvendes en banebrydende simpel et-trinsproces. Teknologien med metanol som mellemprodukt vil have fordele i forhold til at operere dynamisk og følge den fluktuerende elproduktion fra vedvarende energikilder samt fordele i forhold til produktionsprisen for bæredygtigt flybrændstof, siger Søren Knudsen Kær fra European Energy A/S. Udover produktionen skal brændstoffet også godkendes til de enkelte flymotorer, så der venter fortsat et stort stykke arbejde.

Referat:
En offentlig tilskudsordning støtter 26 nye grønne energiprojekter med 194,5 millioner kroner. Et af projekterne arbejder henimod at skabe grønne flyrejser og kan måske gøre Aalborg-København-ruten til den første grønne indenrigsrute.